Gholf: Rahm voor, maar Rory blaas in sy nekRory McIlroy van Noord-Ierland. (Foto: Kevin C. Cox / Getty Images via AFP) Die verdedigende kampioen, Rory McIlroy van Noord-Ierland, is ná die tweede ronde van die Amerikaanse PGA-reeks se CJ-bekertoernooi wat by die Congaree-buiteklub in Ridgeland in Suid-Carolina gespeel word, net twee houe agter die voorlopers, Jon Rahm van Spanje en Kurt Kitayama van Amerika. Rahm, wat twee weke gelede die Spaanse Ope gewen het, het die tweede ronde in 62 houe voltooi nadat hy 69 houe in die eerste ronde aangeteken het. Kitayama het tellings van 66 en 65 op sy telkaart ingevul. Rahm het op die 18de putjie ŉ voëltjie benodig om sy beste rondetelling nog aan te teken, maar sy bal het sowat 10 m verby die blikkie gerol en hy het ŉ hou aan baansyfer afgestaan. Die 29-jarige Kitayama, wat in Kalifornië woon, het die eerste ses jaar van sy beroepsloopbaan in die Europese en Asiese reekse gespeel voordat hy hom in Amerika gevestig het. Hulle is op 131, 11 houe onder die baansyfer. Nog ŉ Amerikaner, Aaron Wise, is saam met die Australiër Cam Davis saam derde op 132 (-10) met McIlroy alleen in die vyfde posisie op 133 (-9), gevolg deur agt spelers wat op 135 saam in die sesde posisie is. Suid-Afrika se Christiaan Bezuidenhout is op 141 houe (-1) in die 46ste posisie. * In die Europese reeks se Majorka-ope wat in Majorka in Spanje beslis word, het Dale Whitnell van Engeland die baanrekord van 63 houe geëwenaar en loop op 132 houe (-10) met een hou voor die Australiër Ryan Fox (133, -9). Maximilian Kiefer (Duitsland), Hugo Leon (Chili) en Rasmus Hojgaard van Denemarke is saam derde op 134 (-8). Van die Suid-Afrikaners het Justin Walters (138, -4) die beste gevaar, met Louis de Jager en Richard Sterne (albei op 139, -3) en Brandon Stone, Daniel van Tonder en Darren Fichardt almal op 140 houe (-2). * In die Amerikaanse BMW-toernooi vir vroue (LPGA-reeks) wat in Noord-Carolina gespeel word, loop Andrea Lee van Amerika op 132 (-14) met twee houe voor haar landgenoot Lilia Vu, Lydia Ko van Nieu-Seeland en Minsol Kim van Suid-Korea, wat almal op 134 houe (-12) geëindig het. Suid-Afrika se Paula Reto is op 142 (-4) met Ashleigh Buhai wat in die 71ste posisie op 151 houe is nadat sy tellings van 78 en 73 houe aangeteken het. * In die plaaslike Sonskynreeks het die 24-jarige Dylan Naidoo sy eerste oorwinning in die reeks behaal toe hy Vrydag die SunBet-uitdaagtoernooi by die Umlali-buiteklub aan die KwaZulu-Natalse Noordkus gewen het. Dit was Naidoo, wat ŉ lid is van die Sonskynreeks se Papwa Sewgolum-stigting vir voorheen benadeelde beroepspelers, se eerste oorwinning in die reeks. Naidoo het op 207 houe (-6) geëindig, wat twee houe beter was as dié van Jaco Prinsloo, Jonathan Broomhead, Luke Brown en Ian Snyman, wat almal op 209 houe (-4) klaargemaak het. Brooklin Bailey van Amerika en JJ Senekal was saam op 210 houe (-3).